Oglas

Cerar je začel dajati izjavo za medije, ko ga je Juncker presenetil in mu od zadaj pobalinsko prekril oči. Slovenski premier se je najprej vprašal, kdo je to, nato sta se z Junckerjem prijateljsko pozdravila.

"To je bilo s pravim občutkom," je navihani pozdrav nasmejano komentiral Cerar. "Kot vidite, imamo prijateljske odnose na vrhu EU-ja," je še dodal.

Juncker je predtem sicer novinarjem povedal, da je zaradi grških pogajanj spal le tri ure in da je na smrt utrujen, a očitno je bil še dovolj pri močeh za šale.

"Pozdravljen, diktator!"

Juncker je sicer znan po tem, da se rad šali tudi javno. Pred nekaj tedni je pozornost svetovnih medijev pritegnil nenavadni pozdrav, ki ga je namenil madžarskemu premierju na vrhu vzhodnega partnerstva v Rigi.

Najprej je Juncker latvijski premierki rekel: "Prihaja diktator." Nato je ves nasmejan pozdravil Viktorja Orbana: "Pozdravljen, diktator." Pri tem je dvignil desnico, ki je marsikoga spomnila tudi na "rimski" oz. fašistični pozdrav". Madžar je Luksemburžanu odvrnil: "Pozdravljen, veliki vojvoda."

Juncker navihano pozdravil Cerarja